Komisjoni määrus (EMÜ) nr 616/72,

27. märts 1972,

oliiviõli eksporditoetuste ja -maksude üksikasjalike rakenduseeskirjade kohta

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 22. septembri 1966. aasta määrust nr 136/66/EMÜ õli- ja rasvaturu ühise korralduse kehtestamise kohta, [1] viimati muudetud määrusega (EMÜ) nr 2727/71, [2]

võttes arvesse nõukogu 27. oktoobri 1966. aasta määrust nr 162/66/EMÜ õli- ja rasvakaubanduse kohta ühenduse ja Kreeka vahel, [3]

võttes arvesse nõukogu 27. juuni 1967. aasta määrust nr 171/67/EMÜ oliiviõli eksporditoetuste ja -maksude kohta, [4] viimati muudetud määrusega (EMÜ) nr 444/72, [5] eriti selle artiklit 11,

ning arvestades, et:

eksporditoetuste süsteemi nõuetekohase kohaldamise tagamiseks tuleb toetusesüsteemist välja jätta kõrge vabade rasvhapete sisaldusega õlid, mida valmistatakse ja turustatakse väikestes kogustes; samal eesmärgil tuleks ühise tollitariifistiku alamrubriik 15.07 A II jagada neitsioliiviõliks ja muudeks samasse alamrubriiki kuuluvateks õlideks;

selleks et saavutada täielikult ekspordimaksu eesmärgid, peaks kõnealuse maksu summa olema võrdne määruse nr 171/67/EMÜ artikli 10 lõike 2 kohaselt kindlaksmääratud ülemmääraga; kõnealune maks määratakse kindlaks üksnes juhul, kui rafineerimata oliiviõli CIF-hinna ja turu taotlushinna erinevus võib soodustada väljavedu, mis võib põhjustada häireid ühenduse turul;

maailmaturu hinnasuundumused ei mõjuta märgatavalt tavapärase väikemahutites õli väljaveo mahtu, seepärast tuleks sätestada kõnealuse väljaveo maksust vabastamine; vabastus, mis ületab väikseimad pakkimiskulud, võib viia spekulatiivse väikemahutites õli väljaveoni; seepärast tuleb vabastus piirata kõnealuste kulude tasemega;

käesoleva määrusega ettenähtud meetmed on kooskõlas õli- ja rasvaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Eksporditoetust antakse üksnes oliiviõlidele, mille oleiinhappena väljendatud vabade rasvhapete sisaldus on maksimaalselt 30 grammi 100 grammi kohta.

Artikkel 2

Eksporditoetuse andmiseks jagatakse ühise tollitariifistiku alamrubriiki 15.07 A II kuuluvad tooted järgmiselt:

- 15.07 A II a: neitsioliiviõli,

- 15.07 A II b: muu.

Artikkel 3

Oliiviõli ekspordimaksude summad on võrdsed määruse nr 171/67/EMÜ artikli 10 lõike 2 kohaldamisest tulenevate ülemmääradega.

Ühise tollitariifistiku alamrubriiki 15.07 A I ja artikli 2 esimeses taandes nimetatud alamrubriiki 15.07 A II a kuuluva oliiviõli väljavedu kuni 5kilogrammistes kontaktpakendites vabastatakse siiski maksust kuni 7 arvestusühiku ulatuses väljaveetud õli 100 netokilogrammi kohta.

Artikkel 4

1. Komisjon määrab kindlaks ekspordimaksumäärad, kui määruse nr 171/67/EMÜ artikli 10 lõike 2 esimeses lõigus osutatud erinevus on vähemalt 2,5 arvestusühikut 100 kilogrammi kohta. Kõnealused maksumäärad määratakse kindlaks nii tihti, kui see on vajalik ühenduse turu stabiilsuse jaoks ja nii, et tagada nende kohaldamine vähemalt kord nädalas.

2. Ilma et see piiraks lõike 1 sätete kohaldamist, jätkatakse varem kindlaksmääratud ekspordimaksumäärade kohaldamist juhul, kui lõikes 1 nimetatud erinevuse arvutamisel kasutatavate tegurite muutumine põhjustaks kõnealuste maksumäärade tõstmise või alandamise vähem kui 0,50 arvestusühiku võrra 100 kilogrammi kohta.

3. Komisjon teatab liikmesriikidele 100 kilogrammilt väljaveetavalt õlilt tasutavate ekspordimaksude summa kohe pärast kõnealuste maksumäärade kindlaksmääramist.

Artikkel 5

Käesolevaga tunnistatakse kehtetuks komisjoni 27. jaanuari 1969. aasta määrus (EMÜ) nr 154/69 oliiviõli eksporditoetuste ja -maksude kohaldamise üksikasjalike eeskirjade kohta, [6] muudetud määrusega (EMÜ) nr 2219/70 [7].

Artikkel 6

Käesolev määrus jõustub 1. aprillil 1972.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 27. märts 1972

Komisjoni nimel

president

S. L. Mansholt

[1] EÜT 172, 30.9.1966, lk 3025/66.

[2] EÜT L 282, 23.12.1971, lk 8.

[3] EÜT 197, 29.10.1966, lk 3393/66.

[4] EÜT 130, 28.6.1967, lk 2600/67.

[5] EÜT L 54, 3.3.1972, lk 6.

[6] EÜT L 22, 29.1.1969, lk 4.

[7] EÜT L 240, 31.12.1970, lk 72.

--------------------------------------------------